Video en foto’s: Reuse-optog ná Normandien-plaasmoord‘n Reuse optog is gereël ná die moord op Glen en Vida Rafferty. (Foto: Verskaf) Talle lede van die publiek het die afgelope naweek met ’n optog teen plaasaanvalle en -moorde hulde aan die bekende egpaar Glen en Vida Rafferty gebring. Die Rafferty’s is verlede naweek op hul plaas in die omgewing van Normandien naby Newcastle koelbloedig vermoor. Laurie Bosman, Vryheidsfront Plus-raadslid, het Maandagoggend aan Maroela Media gesê ’n begrafnisdiens is Saterdagoggend vir die Rafferty’s by die Normandien-veilingkrale gehou. Talle lede van die gemeenskap het terselfdertyd in Newcastle saamgetrek waar hulle eers deur die dorp se strate gery het voordat hulle ’n roete verby die egpaar se plaas, sowat 50 km buite Newcastle, tot terug in dié dorp gery het. ‘n Reuse optog is gereël ná die moord op Glen en Vida Rafferty. (Foto: Verskaf) Sowat ’n duisend wit kruise is vir etlike kilometer op dié roete weerskante van die pad aangebring. ’n Groot banier is aan die einde van die roete oor die pad aangebring met die woorde: “President Ramaphosa, hoeveel meer moet nog sterf?” Volgens Bosman het ’n stoet van sowat 2 000 voertuie, vragmotors, trekkers en stropers ure lank buffer aan buffer op dié roete gery as deel van die optog teen plaasaanvalle en -moorde en as ŉ huldeblyk aan die Rafferty’s. Vliegtuie en helikopters is ook ingespan vir die optog wat die gemeenskap gereël het. “Die optog het feitlik die hele dag geduur.” Glen en Vida Rafferty (Foto: Facebook) Dít volg presies ’n week ná die plaasmoord wat die gemeenskap geruk het. Maroela Media het vroeër berig die 63-jarige Glen en sy vrou, Vida (60), se liggame is verlede Sondagoggend vroeg buite hul plaashuis aangetref. Die egpaar is Saterdagaand koelbloedig doodgeskiet nadat hulle van Newcastle tuisgekom het. Een van hulle honde is ook tydens die aanval doodgeskiet. Die aanvallers het ná die voorval in die egpaar se voertuig op die vlug geslaan. Die voertuig is later verlate gevind. Niemand is nog in hegtenis geneem in verband met die moorde nie.